Broj: 711-I-786-P-260-17/18-05-18

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Alana Klanca, predsjednika Uprave društva JADROLINIJA do 11. rujna 2017.g.,** na 13. sjednici, održanoj 8. lipnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Alana Klanca, predsjednika Uprave društva JADROLINIJA do 11. rujna 2017.g., neće se pokrenuti s obzirom da iz prikupljenih podataka i dokumentacije, vezano za donošenje dopune općeg akta Uprave društva JADROLINIJA, kojom je načelno omogućeno da na radnim mjestima, za koja je općim aktom društva utvrđen viši stupanj stručne spreme, bude zaposlen radnik koji je radom osposobljen za obavljanje određenih ili sličnih poslova, ne proizlazi da je u postupanju dužnosnika došlo do mogućeg počinjenja povrede odredbi ZSSI-a.**

Obrazloženje

Člankom 3. stavkom 1. točkom 41. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu navedenog Zakona.

Uvidom izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040036881 upisan subjekt naziva "JADROLINIJA, društvo za linijski pomorski prijevoz putnika i tereta", sa sjedištem na adresi Riva 16, Rijeka. U podacima o pravnom obliku subjekta upisano je da se radi o „drugoj osobi za koje je upis propisan zakonom“. Nadalje, u sudskom registru upisan je podatak da je jedini osnivač i član društva Republika Hrvatska te da isto društvo ima temeljni kapital u iznosu od 209.054.147,81 kunu.

Člankom 1. stavkom 1. Zakona o Jadroliniji („Narodne novine“ broj 11/96.) utvrđeno je da se Javno poduzeće Jadrolinija p.o. Rijeka (u daljnjem tekstu: JADROLINIJA), osnovano Zakonom o osnivanju Javnog poduzeća "Jadrolinija" p.o. Rijeka ("Narodne novine", br. 27/91.), preoblikuje u društvo s vlastitom pravnom osobnošću. Pritom se, na temelju odredbe članka 1. stavka 2. Zakona o Jadroliniji, na društvo JADROLINIJA, ukoliko Tim Zakonom nije drukčije propisano, primjenjuju propisi koji vrijede za društva s ograničenom odgovornošću.

Na temelju navedenih odredbi i utvrđenih podataka društvo JADROLINIJA se smatra trgovačkim društvom u većinskom (odnosno potpunom) državnom vlasništvu, u smislu članka 3. stavkom 1. točkom 41. ZSSI-a, odnosno predsjednici i članovi Uprave društva JADROLINIJA smatraju se dužnosnicima u smislu ZSSI-a.

Uvidom u povijesni izvadak iz sudskog registra utvrđeno je da je Alan Klanac bio predsjednik uprave društva JADROLINIJA od 10. svibnja 2013.g. do 11. rujna 2017.g. Navedeni podaci upisani su i u Registru dužnosnika, koji vodi Povjerenstvo. Stoga je Alan Klanac, povodom obnašanja navedene dužnost, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je dana 13. lipnja 2017.g. zaprimilo anonimnu prijavu mogućeg sukoba interesa, podnesenu protiv dužnosnika Alana Klanca, koja je u knjizi ulazne pošte Povjerenstva zaprimljena pod brojem 711-U-2323-P-260/17-01-1, povodom koje je otvoren predmet broj P-260/17.

U prijavi se navodi da je dužnosnik, kao predsjednik Uprave društva JADROLINIJA u sukobu interesa odnosno da je povrijedio načela djelovanja propisana člankom 5. ZSSI-a jer je Uprava društva svojom Odlukom o izmjena i dopunama Pravilnika o organizaciji rada od 17.12.2015.g., pogodovala pojedinim zaposlenicima koji nemaju potrebnu stručnu spremu za pojedina radna mjesta sukladno sistematizaciji radnih mjesta. U prijavi se navodi da je istom izmjenom omogućeno da se na radnim mjestima za koja je predviđena visoka stručna sprema, zaposle osobe s višom ili srednjom stručnom spremom i tako ostvare primanja predviđena za osobe s visokom stručnom spremom. Navodi se da se radi mahom o rukovodećim radnim mjestima kao rukovoditelj pomoraca, rukovoditelj nekretnina, rukovoditelj operative, rukovoditelj prodaje, rukovoditelj linija, voditelj programa, voditelj održavanja, voditelj saldakonti, voditelj poreza i drugim. U prijavi se iznosi stav da je ovakvim postupanjem dužnosnika kao odgovornog za donošenje navedene Odluke povrijedio obvezu časnog, objektivnog i nepristranog obnašanja dužnosti, vlastite vjerodostojnosti i dostojanstva radnika s visokom stručnom spremom, od kojih na temelju navedene Odluke veća primanja ostvaruju osobe s nižim formalnim obrazovanjem, čime su isti radnici diskriminirani. U predmetnoj prijavi ne navode se konkretni radnici za koje podnositelj smatra da im je Odlukom Uprave pogodovano niti se iznos bilo kakve okolnosti koje bi ukazivale na osobnu povezanost tih radnika s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere upućuju li navodi iz predmetne prijave na moguće povrede ZSSI-a, izvršilo uvid u pročišćeni tekst Statuta Jadrolinije, utvrđen od strane Skupštine društva 1. listopada 2014.g. (objavljen na službenoj internetskoj stranici *www.jadrolinija.hr*) te je zatražilo od društva JADROLINIJA potrebne podatke i dokumentaciju.

Povjerenstvo napominje da je člankom 9. Zakona o Jadroliniji propisano da Uprava vodi poslove društva na vlastitu odgovornost s pozornošću urednog i savjesnog gospodarstvenika kako to zahtijeva dobrobit Društva poštujući interese vlasnika Društva i prava zaposlenika. Ovaj Zakon ne sadrži odredbe o kvalifikacijama potrebnim za određena radna mjesta niti o organizaciji radnih procesa.

Nadalje, sukladno članku 19. podstavku 9. Statuta Jadrolinije, Uprava društva donosi opće i pojedinačne akte, planove, programe i druge akte koji zakonom nisu stavljeni u nadležnost drugom tijelu Društva. Sukladno članku 11. Statuta Jadrolinije, Uprava Društva donosi odluku o ustroju unutarnjih organizacijskih jedinica, nazivima tih jedinica, o organizaciji procesa rada i poslovanju u unutarnjim organizacijskim jedinicama odnosno poslovnim područjima. Niti ovaj Statut ne sadrži odredbe o kvalifikacijama potrebnim za određena radna mjesta.

Sukladno članku 45. Statuta, Uprava Društva dužna je najmanje svaka tri mjeseca izvijestiti Radničko vijeće, odnosno sindikalnog povjerenika ili predstavnika o pitanjima osobito važnim za gospodarski i socijalni položaj radnika. Sukladno članku 47. istog Statuta, Radničko vijeće odnosno sindikalni povjerenik ili predstavnik mogu podnositi Upravi Društva primjedbe i prijedloge u svrhu zaštite i promicanja interesa radnika u Društvu, a Uprava Društva dužna se očitovati na iznesene primjedbe i prijedloge u roku određenom kolektivnim ugovorom.

Na traženje Povjerenstva, Uprava društva JADROLINIJA dostavila je uz dopis broj 27/2018 od 7. svibnja 2018.g., predmetnu Odluku Uprave društva broj UD-50/1-2015 od 17. prosinca 2015.g. o izmjenama i dopunama Pravilnika o organizaciji rada. Utvrđeno je da je ista Odluka potpisana od strane predsjednika Uprave Alana Klanca.

Člankom 1. ove Odluke Pravilnik o organizaciji rada mijenja se na način da se u članku 49. dodaje novi stavak koji glasi: „Poslodavac s radnikom iz stavka 3. ovog članka može sklopiti ugovor o radu za poslove koje je Pravilnikom o sistematizaciji radnih mjesta utvrđen viši stupanj obrazovanja, odnosno stupanj stručne spreme ako je radnik radom osposobljen za obavljanje određenih ili sličnih poslova, osim ako je za obavljanje određenih poslova zakonom ili drugim propisom određen stupanj stručne spreme određene vrste zanimanja“.

U navedenom dopisu Uprave društva JADROLINIJA od 7. svibnja 2018.g. dano je očitovanje da su u ovom društvu zaposleni radnici koji su gotovo cijeli radni vijek proveli u Jadroliniji i time stekli široko znanje i bogato radno iskustvo i to naročito pomorci, koji su u sklopu svojih rukovodećih funkcija na brodu, pored stručnih znanja stekli znanja upravljanja sustavom i ljudima koja se mogu primijeniti i na rad kolektiva u Podršci – radu na kopnu.

Nadalje, u dopisu se navodi da je Pravilnik o sistematizaciji radnih mjesta stupio na snagu 1. siječnja 2015.g., a da je, kako radnici koji posjeduju rukovodeća znanja na temelju obavljanja pomoračkih zvanja ne bi bili dovedeni u nepovoljniji položaj bilo potrebno napraviti predmetnu dopunu Pravilnika o organizaciji rada, kojom je omogućeno eventualno raspoređivanje radnika na radna mjesta izvršnog direktora sektora, rukovoditelja službi, tajnika Uprave, voditelja odjela, voditelja agencija, rukovoditelja linija i zapovjednika broda, a za koji se traži uvjet stručne spreme koji ti radnici ne posjeduju. U dopisu se ističe da je time nedostatak u formalnom obrazovanju nadomješten godinama rukovodećeg iskustva.

Konačno u dopisu se daje podatak da su do sada na temelju predmetne izmjene Pravilnika o organizaciji rada dva radnika JADROLINIJE ostvarila pravo na raspored na drugo radno mjesto i to s radnog mjesta Zapovjednik II na radno mjesto Rukovoditelj Službe operative linija te s radnog mjesta I. časnik palube na radno mjesto rukovoditelj Službe prodaje.

Predmetni dopis potpisan je od strane predsjednika Uprave Davida Sopte.

Iz prikupljenih podataka i dokumentacije proizlazi da radnja dužnosnika, koja se prijavom dovodi u pitanje u smislu ZSSI-a, predstavlja opći akt društva JADROLINIJA kojim se uređuju pitanja organizacije kadrovskih poslova toga društva na način da se dopunjuje drugi opći akt društva (Pravilnik o sistematizaciji radnih mjesta) koji regulira istu materiju. Prema tome radi se o općim aktima toga društva koje je sukladno odredbama Statuta Jadrolinije nadležna donositi Uprava društva. Pritom se u predmetnoj Odluci postavlja ogradu u smislu da se predmetna iznimka ne primjenjuje ukoliko bi to bilo suprotno odredbama relevantnog zakona ili drugog propisa. Iz ovih okolnosti proizlazi da predmetna iznimka nije propisana izvan okvira koje dopušta zakon (s obzirom na propisanu ogradu) te da se radi o određenoj kadrovskoj politici u kojoj se pored formalnog obrazovanja uzima u obzir i iskustvo stečeno u samom sustavu JADROLINIJE.

Povjerenstvo nije nadležno razmatrati opću kadrovsku politiku sadržanu u općim aktima tijela javne vlasti pa tako niti trgovačkih društava u većinskom državnom vlasništvu u smislu da bi procjenjivalo i utvrđivalo da li je određena kadrovska politika koja preferira napredovanje na temelju formalnog obrazovanja ili znanja stečenog iskustvom više ili manje u javnom interesu.

Povjerenstvo nije nadležno svojim odlukama, nevezano za konkretne osobe i njihove interese, utvrđivati jesu li određeni opći akti tijela kojima su definirane kvalifikacije u sistematizaciji radnih mjesta u skladu s propisima koji eventualno reguliraju ova pitanja za pojedinu djelatnost.

Ukoliko bi predmetnom kadrovskom politikom bila narušena određena propisana ili druga prava radnika Jadrolinije, protiv takvog rješenja ovlašteno je intervenirati Radničko vijeće odnosno sindikalni povjerenik, sukladno citiranim odredbama Statuta Jadrolinije, kao i putem mjera zaštite prava radnika predviđenih odredbama Zakona o radu.

Povjerenstvo je utvrdilo da se na temelju navoda u prijavi i pribavljene dokumentacije ne može donijeti zaključak da je motiv i povod za donošenje predmetnog općeg akta Uprave JADROLINIJE bio pogodovanje nekoj konkretnoj osobi niti da je na temelju istog općeg akta u neopravdano povoljniji položaj stavljena neka konkretna osoba koja bi bila interesno povezana s dužnosnikom.

Stoga, s obzirom da se u konkretnom slučaju upućuje samo na donošenje općeg akta Uprave, kojim se regulira organizacija procesa rada, čak i kada bi se u konačnici u propisanom postupku sindikalne ili druge zaštite prava radnika predmetna iznimka uklonila iz predmetnog općeg akta iz razloga što ne bi bila u skladu na primjer s kolektivnim ugovorom, to samo po sebi ne bi predstavljalo sukob interesa ili povredu načela djelovanja dužnosnika članova Uprave društva JADROLINIJA u smislu odredbi ZSSI-a.

Obveza dužnosnika da u obnašanju javnih dužnosti postupaju sukladno načelima iz članka 5. ZSSI-a nije propisana potpuno apstraktno, već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

Slijedom navedenog, iz prikupljenih podataka i dokumentacije Povjerenstvo nije steklo saznanja da je, vezano za donošenje Odluke Uprave društva JADROLINIJA od 17. prosinca 2015.g. o izmjenama i dopunama Pravilnika o organizaciji rada, dužnosnik Alan Klanac postupao protivna načelima obnašanja dužnosti niti da se našao u situaciji sukoba interesa i istom situacijom pogrešno upravljao.

Stoga je Povjerenstvo, na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Alan Klanac, na adresu prebivališta
2. Na znanje – prijaviteljima putem elektroničke pošte
3. Objava na internetskoj stranici Povjerenstva
4. Pismohrana